**Zápis z ustanovujúceho stretnutia Komory zainteresovaných aktérov Agendy 2030**

Úrad podpredsedu vlády pre investície a informatizáciu (ÚPPVII), 20. februára 2018

**Cieľ stretnutia:** Ustanoviť Komoru zainteresovaných aktérov pre Agendu 2030 (ako súčasť Pracovnej skupiny pre implementáciu Agendy 2030 pre udržateľný rozvoj a prípravu Národného investičného plánu Slovenskej republiky na roky 2018 – 2030, ktorá spadá pod Radu vlády SR pre Agendu 2030 pre udržateľný rozvoj). Oboznámiť sa a pripomienkovať návrh participatívneho procesu k Agende 2030 a objasniť úlohu Komoru zainteresovaných aktérov Agendy 2030.

**Program:**

**9:30 – Privítanie a predstavenie implementačného rámca Agendy 2030 pre udržateľný rozvoj** (prezentácia v prílohe)

*Sandra Salamonová, riaditeľka odboru koordinácie Agendy 2030 ÚPPVII*

Vyjasňujúce otázky

**10:00 – Predstavenie kontextu prípravy národných priorít implementácie Agendy 2030**

*Alena Sabelová, generálna riaditeľka Sekcie riadenia investícií ÚPPVII*

Vyjasňujúce otázky a diskusia

**10:40 – Informácia o participatívnom procese** (prezentácia a dokument s detailnejším popisom návrhu procesu v prílohe)

*Karolína Miková, konzultantka a facilitátorka PDCS, o.z.*

Vyjasňujúce otázky a diskusia

**10:50 – Harmonogram participačných aktivít** (prezentácia v prílohe)

*Dana Šimová, konzultantka*

Vyjasňujúce otázky

**11:00 – Záver**

**Hlavné myšlienky prezentácií, ktoré nie sú zachytené v prílohách:**

Generálna riaditeľka A. Sabelová predstavila snahu ÚPPVII o využitie národných priorít implementácie Agendy 2030 na dosiahnutie kvalitatívneho posunu vytvorením nového typu stratégie rozvoja spoločnosti.

Agenda 2030 bola v OSN prijatá v roku 2015 a v marci 2016 bolo prijaté uznesenie vlády SR č. 95/2016, ktoré hovorí o zdieľanej zodpovednosti za implementáciu Agendy 2030 na Slovensku medzi MZVaEZ SR (za implementáciu v medzinárodnom prostredí) a Úradom vlády (za vnútroštátnu implementáciu). Pred dvomi rokmi vznikol ÚPPVII a kompetenčný zákon mu pridelil zodpovednosť za strategické plánovanie v oblasti investícií. Najväčším zadaním, ktoré pred ÚPPVII Úrad vlády postavil bolo vypracovanie národného investičného plánu (NIP). NIP by mal v jednotlivých sektoroch pomenovať stav v ktorom je infraštruktúra, ako aj to v akom stave by mala byť na základe dlhodobej stratégie, ktorú krajina pred sebou má. Dôležitá je časť, ktorá hovorí, ako sa budú vízie napĺňať. ÚPPVII začal takýto plán tvoriť. V rámci analýz bolo zistené, že Slovensko má od roku 2001 vládami SR prijatých viac ako 300 strategických dokumentov a koncepcií. Stratégie sú často veľmi generické a používajú termíny ako zlepšíme stav, dosiahneme pozitívnu zmenu, naše opatrenia budú mať pozitívne dopady a často v nich absentujú konkrétne predstavy o ich realizácii. V mnohých stratégiách sa v doložkách vplyvu na rozpočet SR objavuje, že stratégia nemá nároky na štátny rozpočet. Následne pri spracovaní akčného plánu sa zistí, že by boli potrebné desiatky až stovky miliónov eur, takže nakoniec prijatý akčný plán je značne zúžený, lebo naň nie sú prostriedky.

Pripravovaný **NIP je len implementačný mechanizmus**, ktorý potrebuje nadstavbu, ucelenú stratégiu rozvoja spoločnosti, z ktorej by sa odvodzovala stratégia hospodárskeho rozvoja, finančnej politiky, ako aj ďalšie prierezové stratégie. **Touto nadstavbovou stratégiou rozvoja spoločnosťou by mohli byť národné priority implementácie Agendy 2030.**

V marci 2017 bolo prijaté rozhodnutie, že pokiaľ má byť na Slovensku implementovaná tak komplexná agenda ako je Agenda 2030, **je nutná prioritizácia**, pretože Slovensko nemôže dosiahnuť rovnaký pokrok vo všetkých 17 cieľoch udržateľného rozvoja. Z dôvodu obmedzenosti zdrojov a kapacít SR je nevyhnutné začať diskusiu o tom, kam ako spoločnosť smerujeme.

Uznesením vlády SR č. 197/2017 bola schválená **jednotná metodika tvorby verejných stratégií[[1]](#footnote-1)**, ktorá by mala zabraňovať riešeniu rovnakého problému vo viacerých politikách bez toho, aby boli navzájom koordinované. V súčasnosti štátna správa nie je dostatočne nastavená na riešenie horizontálnych problémov, je preto potrebné posilniť medzirezortné prístupy. Agendu 2030 nie je možné implementovať izolovane, naopak musí byť umiestnená do pozície celospoločenskej stratégie, ktorej nadrezortnú koordináciu  zabezpečuje ÚPPVII.

V marci 2017 bola uznesením vlády č. 111/2017 schválená cestovná mapa k NIP[[2]](#footnote-2), ktorá popisuje proces vybudovania pyramídy strategického riadenia. Na vrchu pomyselnej obrátenej pyramídy sa nachádzajú medzinárodné záväzky – Agenda 2030, pod ňou nasleduje vízia a stratégia rozvoja spoločnosti, ďalej čiastkové stratégie a koncepčné materiály rezortov a vrcholom pyramídy dole je NIP, ktorý pomenúva kľúčové projekty per implementáciu strategických cieľov. Každá vláda, ktorá formuluje programové vyhlásenie, by mala túto nadstavbu rešpektovať.

Na Cestovnú mapu nadviazal dokument Návrh postupu vnútroštátnej implementácie Agendy 2030, schválený uznesením vlády SR č. 350/2017[[3]](#footnote-3). Tento dokument uložil podpredsedovi vlády SR pre investície a informatizáciu vypracovať do konca mája 2018 Návrh národných priorít implementácie Agendy 2030. Participatívny proces je súčasťou procesu tvorby týchto priorít. Návrh priorít bude po ukončení participatívneho procesu predmetom medzirezortného pripomienkového konania, v rámci ktorého môže dôjsť k ďalším zmenám národných priorít.. Podpredseda pre investície a informatizáciu prejavil ochotu diskutovať o návrhu priorít vo všetkých výboroch NR SR, keďže národné priority by nemali byť schvaľované len vládou, ale diskusia by mala byť prenesená aj na pôdu parlamentu.

**Hlavné pripomienky a návrhy, ktoré zazneli v diskusii:**

* Požiadavka aby členovia Komory zainteresovaných aktérov Agendy 2030 mali **prístup k výstupom Pracovnej skupiny pre Agendu 2030 a NIP** (napr. indikátorom a pod).
* Očakávanie aby **rola Komory zainteresovaných aktérov pokračovala aj po ukončení participatívneho procesu** (ktorý je plánovaný do polovice mája 2018) a aby sa spolupodieľala aj na tvorbe následných krokov/špecifických cieľov implementácie Agendy 2030. Zástupkyne ÚPPVII potvrdili záujem o spoluprácu s Komorou zainteresovaných aktérov Agendy 2030 aj po skončení participatívneho procesu v druhom polroku 2018.
* Upozornenie aby Agenda 2030 nedopadla rovnako, ako Národná stratégia trvalo udržateľného rozvoja z roku 2001, na ktorej sa mnohí z prítomných podieľali.
* V diskusii si účastníci vyjasňovali očakávanie, aby bol proces tvorby národných priorít Agendy 2030 ***nestranícky***. Proces nemôže byť apolitický, keďže má ovplyvňovať verejné politiky, ale mali by si ho osvojiť všetky politické strany a má byť súčasťou všetkých politík na regionálnej i lokálnej úrovni. Agenda sa nemá stať nástrojom stranícko-politického súperenia.
* Zaznelo upozornenie na nevhodnosť označenia ***národné priority***, keďže ide o **priority Slovenskej republiky**, alebo **vnútroštátne priority**. Pojem národný je v tomto kontexte zavádzajúci.
* Viacerí účastníci upozornili, že niektoré zo sedemnástich cieľov udržateľného rozvoja (SDGs) OSN absentujú v  piatich prioritách predbežne navrhnutých Slovenskou akadémiou vied[[4]](#footnote-4). Je to najmä cieľ 16 – **Mier, spravodlivosť a silné inštitúcie**, cieľ 17 – **Partnerstvo pre udržateľný rozvoj** a cieľ 5 – **Rodová rovnosť**. Skupina sa zhodla, že je potrebné doplniť šiestu prioritu zohľadňujúcu tieto aspekty .
* Zaznelo upozornenie na doplnenie Komory zainteresovaných aktérov Agendy 2030 oficiálne nominovaným zástupcom Únie miest Slovenska, prípadne ďalšími zástupcami miest a obcí (ZMOS).
* Opakovane zaznel názor, že potrebný kontext pre stanovanie priorít implementácie Agendy 2030 v SR je možné nájsť v analytickom dokumente:

Martina Lubyová, Richard Filčák , Globálne megatrendy: hodnotenie a výzvy z pohľadu Slovenskej republiky[[5]](#footnote-5).

* Zaznel návrh na zapojenie mladej generácie, ľudí do 30 rokov (o budúcnosti ktorých v Agende 2030 rozhodujeme) do participatívneho procesu. ÚPPVII so zapojením mládeže počíta v paralelnom procese diskusií organizovaných v spolupráci s IUVENTOU a Radou mládeže Slovenska. O výsledkoch týchto diskusií budú mladí ľudia priamo informovať Komoru zainteresovaných aktérov.
* Zaznel návrh vytvoriť zoznam Komory zainteresovaných aktérov Agendy 2030, v ktorom bude o každom členovi a každej členke stručná informácia (dva riadky) o expertíze vo vzťahu k navrhovaným prioritám Agendy 2030.

Zápis spracovala Anna Zemanová a Karolína Miková, PDCS, o.z.

V Bratislave 26. februára 2018

1. <https://www.vicepremier.gov.sk/index.php/investicie/narodny-infrastrukturny-plan/vladne-materialy/navrh-metodiky-a-institucionalny-ramec-tvorby-verejnych-strategii/index.html> [↑](#footnote-ref-1)
2. <https://www.vicepremier.gov.sk/index.php/investicie/narodny-infrastrukturny-plan/vladne-materialy/navrh-cestovnej-mapy-k-n8rodnemu-infrastrukturnemu-planu-sr-na-roky-2018-2030/index.html> [↑](#footnote-ref-2)
3. <https://www.vicepremier.gov.sk/index.php/investicie/agenda-2030/dokumenty/index.html> [↑](#footnote-ref-3)
4. <https://www.vicepremier.gov.sk/index.php/investicie/agenda-2030/dokumenty/index.html> [↑](#footnote-ref-4)
5. <http://www.prog.sav.sk/fileadmin/pusav/download_files/novinky/Global_Megatrends_from_Slovak_Point_of_View_06.pdf> [↑](#footnote-ref-5)